歲日旅泊家人相與爲壽
作者：梅堯臣
朝代：宋

paragraphs: 舟中逢獻歲，風雨送餘寒。
推年增漸老，永懷殊鮮歡。
江邊無車馬，鑑裏對衣冠。
孺人相慶拜，共坐列杯盤。
盤中多橘柚，未咀齒已酸。
飲酒復先醉，頗覺量不寬。
岸梅欲破萼，野水微生瀾。
來者即爲新，過者故爲殘。
何言昨日趣，乃作去年觀。
時節未變易，人世良可歎。